ধনেশ পাখি এসব সত্ত্বেও ট্রেলটা কিন্তু ভারী সুন্দর। একটা জলাশয়ের পাশ দিয়ে গেছে। দুধারে বাঁশ, সেগুন ও অন্যান্য নাম-না-জানা গাছপালায় ঢাকা। প্রধান রাস্তায় একটু বেশি ভিড় আর পিকনিকরত ছেলেমেয়েদের হল্লা। কিন্তু একটু দূরে গেলেই নিঝুম শান্তি--শুধু পাখির ডাক ও পাতাঝরার শব্দ। একটু ধৈর্য ধরে বসলেই হরেক রকম পাখির দেখা পাওয়া যায়। প্রথমেই চোখে পড়ল সলিম আলির প্রিয় আমাদের লজের পাখি--হর্নবিল বা ধনেশ পাখি। তার বিরাট চঞ্চু ও ওড়ার সময় পাখায় হুশহুশ শব্দ বিশেষ লক্ষণীয়। তাছাড়াও দেখলাম লাল ঠোঁট (Red whiskered) বুলবুল, সবুজ পায়রা, সোনালী বুক ওয়ার্বলার, দু’তিন রকমের প্রিনিয়া, ডলার বার্ড, সোনালী পিঠ কাঠঠোকরা, বিরাট লম্বা লেজ-ঝোলা ফিঙে (Racket Tailed), ভোঁতা-মুখ Frogmouth, নিশাচর পাখি যা ভারতে একমাত্র এখানেই দেখা যায়। এছাড়াও আছে ফিঙে, পাহাড়ি শালিক, ছাতার, ম্যাগপাই, রবিন আরও কত রকম পাখি। সলিম আলির নিজের মতেই কেরালার থাটেকাড অঞ্চল পক্ষীপ্রাচুর্যে ভারত বিখ্যাত। এইসব জায়গাগুলি সংরক্ষিত রাখার জন্য তাঁকে আমাদের সবার আন্তরিক ধন্যবাদ জানাই।